DOI: 10.14457/tu.the.2017.181
title: แผนธุรกิจนำเที่ยวไทยแบบ private tour สำหรับนักท่องเที่ยวญี่ปุ่น “ IKITAI 「行きタイ」”

description: อุตสาหกรรมท่องเที่ยวถือเป็นอุตสาหกรรมหลักที่สร้างรายได้ให้แก่ประเทศไทย เนื่องจากประเทศไทยมีปัจจัยส่งเสริมด้านความหลากหลายของสถานที่ท่องเที่ยว ประเพณีและวัฒนธรรมที่เป็นเอกลักษณ์ รวมทั้งความมีไมตรีจิตของคนไทยที่เป็นที่ยอมรับ จากข้อมูลของกระทรวงการท่องเที่ยวและกีฬา ระบุว่า ปี พ.ศ. 2559 ประเทศไทยมีรายได้จากภาคอุสาหกรรมท่องเที่ยวคิดเป็นมูลค่าสูงถึง 2.51 ล้านล้านบาท หรือคิดเป็นสัดส่วนร้อยละ 17.7 ของผลิตภัณฑ์มวลรวมภายในประเทศ (GDP) เป็นรายได้จากนักท่องเที่ยวต่างชาติกว่าร้อยละ 65 โดยนักท่องเที่ยวต่างชาติที่เดินทางมาเที่ยวประเทศไทยมากที่สุด 5 อันดับแรก ได้แก่ นักท่องเที่ยวจากประเทศจีน มาเลเซีย เกาหลีใต้ ญี่ปุ่น และลาว ซึ่งนักท่องเที่ยวจากประเทศญี่ปุ่นนั้น ถือได้ว่าเป็นตลาดที่น่าสนใจ เพราะมีศักยภาพในการใช้จ่ายค่อนข้างสูงและเป็นกลุ่มที่มีอัตราการเดินทางซ้ำกลับมาไทยสูงถึง 77% นอกจากนี้ ยังมีคนญี่ปุ่นจำนวนมากที่อาศัยและทำงานอยู่ในประเทศไทย มีกำลังซื้อค่อนข้างสูงและมีโอกาสในการซื้อซ้ำค่อนข้างมาก ประกอบกับธุรกิจนำเที่ยวสำหรับนักท่องเที่ยวญี่ปุ่นในปัจจุบันที่สามารถตอบโจทย์ความต้องการของคนญี่ปุ่นที่ต้องการทั้งความปลอดภัย ความเป็นส่วนตัวและโปรแกรมการท่องเที่ยวที่แตกต่างและเฉพาะตามความสนใจของตัวเองนั้นยังมีไม่มาก นอกจากนี้ จากการที่ผู้เขียนมีทักษะภาษาญี่ปุ่น และมีประสบการณ์การทำงานและคลุกคลีกับคนญี่ปุ่นมากว่า 10 ปี จึงเข้าใจพฤติกรรมการท่องเที่ยวและความต้องการที่แตกต่างของคนญี่ปุ่นในระดับหนึ่งจากปัจจัยทั้งหมดดังกล่าวข้างต้น ผู้เขียนจึงมองเห็นโอกาสในการทำธุรกิจนำเที่ยวแบบ Private Tour สำหรับนักท่องเที่ยวญี่ปุ่น ภายใต้แบรนด์ IKITAI「行きタイ」สำหรับนักท่องเที่ยวญี่ปุ่นกลุ่ม Repeater ที่เป็นผู้หญิง ซึ่งมี pain point ในการท่องเที่ยวและต้องการการเตรียมตัวในการเดินทางท่องเที่ยวที่มากกว่าผู้ชาย โดย IKITAI「行きタイ」จะให้คำแนะนำและจัดการโปรแกรมการท่องเที่ยวเมืองไทย ในลักษณะการเป็น Personal Guide เสมือนเพื่อนที่จะพาไปเรียนรู้และสัมผัสประสบการณ์ต่างๆ ในเมืองไทย Customize ตามความต้องการของลูกค้าแต่ละกลุ่ม โดยจะเน้นที่สร้างความแตกต่างในการบริการและสร้างความเชื่อมั่นเรื่องความปลอดภัยและไว้ใจได้ให้กับนักท่องเที่ยวญี่ปุ่นผู้หญิง ด้วยความเป็นไกด์ผู้หญิงและใช้ความสามารถด้านภาษาที่มีในการสื่อสาร ประกอบกับการตั้งเป็นบริษัทนิติบุคคลที่จะทำให้ลูกค้ารู้สึกถึงความน่าเชื่อถือมากขึ้นนอกจากนี้ เพื่อให้เข้าใจกลุ่มลูกค้ามากขึ้น จึงได้มีการวิจัยผู้บริโภคเพิ่มเติมด้วยการสัมภาษณ์เชิงลึกเกี่ยวกับความต้องการและทัศนคติในการเที่ยวไทยและเลือกใช้บริการบริษัทนำเที่ยว และนำข้อมูลที่วิเคราะห์ได้ มาใช้ในการออกแบบบริการ วางแผนกลยุทธ์การตลาดและกลยุทธ์การปฏิบัติงาน เพื่อสร้างรูปแบบการท่องเที่ยวประเทศไทยใหม่ๆ ตอบโจทย์ความต้องการของแต่ละกลุ่มลูกค้ามากที่สุดIKITAI「行きタイ」วางแผนจะใช้ช่องทางออนไลน์คือ เว็บไซต์ เฟซบุ๊ค และไลน์แอดในการประชาสัมพันธ์ธุรกิจ และเริ่มจากการให้คนรู้จักที่เป็นคนญี่ปุ่นได้ทดลองใช้บริการเพื่อให้เกิดการรีวิวที่สามารถนำไปอ้างอิงแก่กลุ่มอื่นต่อ รวมทั้งจะใช้การบริหารความสัมพันธ์กับลูกค้า (CRM) ในการสร้างความสัมพันธ์ระยะยาวเพื่อขยายฐานลูกค้าต่อไป สำหรับด้านการเงินนั้น ด้วยเงินลงทุน 600,000 บาทในปีแรก และดำเนินธุรกิจตามแผนงานและด้วยการตั้งราคาโดยใช้กลยุทธ์ High-Value Strategy ซึ่งได้ทำการวิเคราะห์แผนการเงินในระยะเวลา 5 ปีการดำเนินงาน พบว่า จะทำให้ในสถานการณ์ปกติ (Base Case) แผนธุรกิจนี้จะมีมูลค่าปัจจุบันของกิจการ (NPV) ของโครงการระยะ 5 ปีที่ 0.77 ล้านบาท อัตราผลตอบแทนที่ได้รับของโครงการ (IRR) ที่ 286% และระยะเวลาคืนทุนโครงการ (Payback Period) ที่ 12 เดือน โดยคิดที่อัตราผลตอบแทนที่บริษัทคาดหวัง (Expected Return) 35% ทั้งนี้ ได้มีการนำเสนอแผนสำรองในสถานการณ์ต่างๆ เพื่อเตรียมความพร้อมให้ธุรกิจสามารถปรับตัวรับมือได้ในกรณีที่การดำเนินงานไม่เป็นไปตามแผน เป็นการลดความเสี่ยงที่อาจเกิดขึ้น และจะทำให้ธุรกิจยังสามารถดำเนินธุรกิจเพื่อให้บรรลุตามเป้าหมายที่ตั้งไว้ได้